b'\n_START_ARTICLE_\nA Ghost Is Born\n_START_SECTION_\nProdukcija\n_START_PARAGRAPH_\nWilco je u studenom 2001. potpisao ugovor s Nonesuch Recordsom nakon dugotrajne pravne bitke s Reprise Recordsom oko objavljivanja \xc4\x8detvrtog albuma sastava, Yankee Hotel Foxtrot. Foxtrot je do\xc4\x8dekan pozitivnim recenzijama u The Village Voiceu \xe2\x80\x94gdje su ga kriti\xc4\x8dari proglasili najboljim albumom 2002. \xe2\x80\x94 i Rolling Stoneu. Prodan je u vi\xc5\xa1e od 590.000 primjeraka, zaradiv\xc5\xa1i zlatnu certifikaciju Recording Industry Association of America.\n_START_SECTION_\nKompozicija\n_START_PARAGRAPH_\nSnimanje za novi album po\xc4\x8delo je u studenom 2003. pod radnim naslovom Wilco Happens. Album je producirao Jim O\'Rourke, koji je miksao Foxtrot i bio \xc4\x8dlan Wilcova projekta Loose Fur. O\'Rourke je potaknuo glavnog pjeva\xc4\x8da Jeffa Tweedyja da na albumu istakne svoje gitaristi\xc4\x8dke sposobnosti - Tweedy je netom bio postao glavni gitarist sastava jer je Jay Bennett dobio otkaz nakon zavr\xc5\xa1etka snimanja Yankee Hotel Foxtrot. Tweedy nije htio svirati sola\xc5\xbee na albumu u stilu sastava kao \xc5\xa1to su Phish i The Grateful Dead. Umjesto toga, izvodio je komponirana sola pod utjecajem Televisiona. Tweedy je svoj gitarski solo na kraju pjesme opisao kao "glazbenu transkripciju" jednog od svojih napadaja panike. A Ghost Is Born snimljen je u stilu koji se uvelike razlikovao od Foxtrota i Summerteeth; dok su ti albumi izvo\xc4\x91eni u\xc5\xbeivo u studiju i naknadno digitalno obra\xc4\x91ivani, A Ghost Is Born je prvi izveden uz pomo\xc4\x87 ProToolsa te odsviran u\xc5\xbeivo tek kad je dovr\xc5\xa1en._NEWLINE_Neobi\xc4\x8dnost albuma A Ghost Is Born je 15-minutna pjesma "Less Than You Think". Za nju je svaki \xc4\x8dlan sastava stvorio buku sintesajzera koja je opona\xc5\xa1ala elektroni\xc4\x8dke zvukove. Instalacije su bile istodobno aktivirane u sobi i snimljene. Nazvav\xc5\xa1i je "pjesmom koju \xc4\x87e svi mrziti", Tweedy je branio uvr\xc5\xa1tavanje pjesme na album:_NEWLINE_"Znam da se 99 posto na\xc5\xa1ih obo\xc5\xbeavatelja ne\xc4\x87e svidjeti pjesma, re\xc4\x87i \xc4\x87e da je to besmisleno. \xc4\x8cak je i ja ne \xc5\xbeelim slu\xc5\xa1ati svaki put kad prolazim kroz album. Ali kad jesam smirim se i obratim pozornost na nju, mislim da je vrijedna, dirljiva i pro\xc4\x8di\xc5\xa1\xc4\x87avaju\xc4\x87a. Ne bih je stavio na album da nisam mislio da je sjajna."_NEWLINE_A Ghost Is Born bio je prvi album Wilca s multiinstrumentalistom Mikaelom Jorgensenom; on je prethodno sura\xc4\x91ivao sa sastavom kao audio tehni\xc4\x8dar na njihovu zajedni\xc4\x8dkom projektu s The Minus 5. Tweedy je bio glavni pjeva\xc4\x8d te prvi gitarist po prvi put otkad je sastav formiran. John Stirratt, uz Tweedyja jedini originalni \xc4\x8dlan sastava, svirao je bas-gitaru i gitaru. Glenn Kotche i Jim O\'Rourke, Tweedyjevi suradnici iz Loose Fura, bili su bubnjar i multiinstrumentalist. Leroy Bach svirao je nekoliko instrumenata s tipkama te bas-gitaru. Svi \xc4\x8dlanovi sastava doprinijeli su sa svojom dionicom na sintesajzeru na "Less Than You Think".\n_START_SECTION_\nMarketing i promocija\n_START_PARAGRAPH_\nWilco po\xc4\x8deo promotivnu turneju prije nego \xc5\xa1to je album objavljen. Multiinstrumentalist Leroy Bach napustio je sastav nakon snimanja albuma kako bi se pridru\xc5\xbeio kazali\xc5\xa1noj produkciji, pa su novi \xc4\x8dlanovi sastava postali jazz rock gitarist Nels Cline i multiinstrumentalist Pat Sansone. Sansone je prije toga svirao u The Autumn Defense, glazbenom projektu Johna Stirratta. Me\xc4\x91utim, promotivna turneja morala je biti skra\xc4\x87ena. Tweedy se u svibnju 2004. prijavio u kliniku za odvikavanje u Chicagu zbog kroni\xc4\x8dnih glavobolja, napadaja panike i klini\xc4\x8dke depresije. Tijekom borbe sa zdravstvenim tegobama, Tweedy je postao ovisan o lijekovima protiv bolova. Zbog odvikavanja je odgo\xc4\x91en europski dio turneje te datum objavljivanja albuma. Dok je prvotno bilo zami\xc5\xa1ljeno da \xc4\x87e biti objavljen 8. lipnja 2004., slu\xc5\xbebeno je  objavljen 22. lipnja 2004._NEWLINE_Sastav je objavio album i na internetu u sklopu zajedni\xc4\x8dke promotivne kampanje s Apple Computerom. Nonesuch je dopustio objavljivanje albuma u formatu MPEG-4 zbog uspjeha sli\xc4\x8dne kampanje za Yankee Hotel Foxtrot. Osim toga, Wilco je kupcima albuma ponudio besplatni EP. Na njemu su se nalazile studijske snimke pjesama "Panthers" i "Kicking Television" te koncertne verzije "At Least That\'s What You Said", "The Late Greats" i "Handshake Drugs". EP je kasnije bio upakiran zajedno s albumom i prodavan kao "deluxe verzija".\n_START_SECTION_\nPrijem\n_START_PARAGRAPH_\nA Ghost Is Born u prvom se tjednu popeo na osmu poziciju liste Billboard 200 te je prodan u 81.000 primjeraka, \xc5\xa1to je u to vrijeme za sastav predstavljalo najbolji uspjeh na top listama i na komercijalnom planu. Prema podacima od 13. travnja 2007., album je prodan u 340.000 primjeraka. Postigao je uspjeh i u inozemstvu, zauzev\xc5\xa1i 24. poziciju u Norve\xc5\xa1koj, 29. u \xc5\xa0vedskoj, 33. u Novom Zelandu, 34. u Belgiji i 37. u Irskoj._NEWLINE_Kao i Foxtrot, A Ghost Is Born zaradio je pozitivne kritike. Jon Pareles iz Rolling Stonea nazvao je album "ne\xc4\x8dim najjezovitijim \xc5\xa1to je Wilco dosad snimio". Stylus Magazine dao mu je najvi\xc5\xa1u ocjenu "A", proglasiv\xc5\xa1i ga "albumom tjedna", te ustvrdio kako je "\xc4\x8dak i briljantniji nego Yankee Hotel Foxtrot". Michael Metevier s PopMattersa tako\xc4\x91er je naveo da je Ghost bolji nego Foxtrot, napisav\xc5\xa1i kako je svaka nota "svrsishodna" te dodao kako ga je album "iznenadio i odu\xc5\xa1evio za nekoliko \xc5\xbeivota". A Ghost Is Born 2005. je osvojio dva Grammyja, za najbolji album alternativne glazbe i najbolje pakiranje albuma. Iako je sastav bio nominiran za Grammyje za prethodne albume, bilo je to po prvi put da su ga osvojili._NEWLINE_Me\xc4\x91utim, nisu sve publikacije dijelile isto mi\xc5\xa1ljenje o albumu. Pitchfork Media, koji je Yankee Hotel Foxtrot ocijenio sa savr\xc5\xa1enom desetkom, Ghost je ocijenio sa 6,6, nazvav\xc5\xa1i ga "znatno nejednolikim" i "manje kohezivnijim od svih drugih izdanja Wilca". Robert Christgau, jedan od rijetkih koji je kritizirao Foxtrot, nazvao je album "privilegiranim samoudovoljavanjem" zbog njegove ekstremne glazbene dinamike.'